Kažimír, Peter, podpredseda vlády a minister financií SR (2012-07-25):
Ďakujem, pán podpredseda. Dámy a páni, vládny návrh zákona sa predkladá na rokovanie Národnej rady ako iniciatívny návrh. Zámerom predmetného materiálu je prehodnotenie súčasnej platnej úrovne sadzieb správnych poplatkov, z ktorých viaceré neboli niekoľko rokov zmenené a nezodpovedajú skutočne vynaloženým nákladom spojených s realizáciou požadovaných spoplatňovaných úkonov a konaní. Medzi podstatné zmeny v sadzobníku správnych poplatkov patrí úprava doterajšieho spoplatňovania stavebného povolenia, ktorá pri určení konkrétnej sadzby poplatku bude vychádzať z objemu obstavaného priestoru danej stavby. Rovnaký prístup sa navrhuje prijať aj pri spoplatnení kolaudačného konania. Ďalšou zo zmien je spoplatňovanie prvého zápisu motorového vozidla do evidencie v Slovenskej republike pre motorové vozidlá kategórie L, M1, N1 nad 80 kilowattov v závislosti od výkonu motora. Zmeny v sadzobníku správnych poplatkov sa navrhujú aj pri úkonoch a konaniach na správach katastra, pri registrácii liekov, pri udeľovaní dopravnej licencie, pri povoľovaní prepravy nadmerne ťažkých a nadrozmerných nákladov, pri zmenách licencií na prevádzkovanie hazardných hier, v oblasti povoľovania banskej činnosti, v oblasti životného prostredia. Nadväzne na ustanovenia colného kódexu spoločenstva sa zo sadzobníka správnych poplatkov vypúšťajú tie spoplatňované úkony, ktoré sa týkajú úkonov a konaní colných orgánov. Upravujú sa sadzby poplatkov za úkony a konania zastupiteľských úradov v závislosti od úrovne spoplatňovania obdobných aktivít v tých krajinách, v ktorých pôsobia naše zastupiteľské úrady. Obdobne sa aj v prípade súdnych poplatkoch pristupuje k revízii niektorých ustanovení zákona, ktorých výklad a rozhodovacia prax súdov neboli jednoznačné, a upravuje sa spoplatňovanie preskúmavania zákonnosti rozhodnutí orgánov verejnej správy. Dochádza k úprave sadzieb súdnych poplatkov za úkony prokuratúry. V ďalšom sa otvára a novelizuje zákon o hazardných hrách, kde sa navrhuje zmeniť percentuálny odvod do štátneho rozpočtu z prevádzkovania číselných lotérií zo súčasných 18 % na 20 %, a spresňuje sa oprávnenie ministerstva financií meniť z vlastného podnetu udelené individuálne licencie na prevádzkovanie hazardných hier v prípade zmeny právnych predpisov týkajúcich sa prevádzkovania hazardných hier. V predloženom návrhu sa novelizuje aj zákon o zrušení kolkových známok z dôvodu posunutia termínu ich zrušenia z 1. januára budúceho roku na 1. január roku 2014 so zámerom vytvoriť dostatočný priestor na prijatie uvažovaného komplexného riešenia úhrad správnych a súdnych poplatkov novými formami pre všetky príslušné orgány. Z hľadiska dopadov na rozpočet verejnej správy možno očakávať pozitívny vplyv z dôvodu navrhovaného zvýšenia úrovne viacerých sadzieb poplatkov a doplnenie sadzobníka o nové spoplatňované úkony a konania. Z toho istého dôvodu je potrebné na druhej strane rátať so zvýšenými finančnými nárokmi, ktoré sa premietnu na obyvateľstvo a podnikateľskú sféru. Zavedením spoplatnenia prvého zápisu držiteľa motorového vozidla do evidencie na Slovensku sa očakáva v tomto roku pozitívny vplyv na úrovni 6,234 mil. eur a v nasledujúcich rokoch približne 30 mil. eur ročne. Zo zvýšenia percenta odvodu pri číselných lotériách sa uvažuje s ročným nárastom cca vyše 3 mil. eur. Ďalšie vplyvy na príjem verejného rozpočtu nie sú konkrétnejšie vyčísliteľné, avšak podľa bližšej kvantifikácie príslušných rezortov predstavujú očakávané finančné dopady z navrhovaných zmien a úprav sumu takmer 8,5 mil. eur ročne. Toľko na úvod, dámy a páni. Ďakujem.